
Comisia pentru buget,

finanţe şi bănci

Bucureşti 20.03.2002

Nr.22/11

AVIZ

asupra propunerii legislative pentru modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război
Cu adresa nr.581 din 28 ianuarie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război.

In urma examinării, în şedinţa din data de 20 martie 2002, Comisia pentru Buget, Finanţe şi Bănci, în unanimitate, a hotărât respingerea din următoarele considerente:

Introducerea unei noi medalii la art.13 lit.b) va conduce la creşterea numărului de persoane care vor beneficia de o rentă lunară echivalentă cu 75% din solda de grad a unui sublocotenent, cu influenţe nefavorabile asupra bugetului.
Menţionăm că potrivit art.137 alin.(5) din Constituţia României, “nici o cheltuială bugetară nu poate fi aprobată fără stabilirea sursei de finanţare”. În acelaşi sens, art.10 alin.(2) din Legea nr.72/1996 privind finanţele publice, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli, prevedere care lipseşte din textul propunerii legislative.

Guvernul consideră că propunerea legislativă ar trebui să fie reformulată de iniţiatori pe baza observaţiilor şi propunerilor prevăzute la punctul II şi avută în vedere cu prilejul dezbaterii la Camera Deputaţilor a proiectului de Lege pentru modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război, adoptat de Senat la 22 octombrie 2001.
PREŞEDINTE,
Prof.dr. Florin Georgescu
SECRETAR,
Dr. Daniel Ionescu

